In nomine Patris et Spiritus Sancti, amen. Anno ab incarnatione Domini M°CC° quadragesimo nono, mense decembris. Je Dannons, dame de Vieglé, a mon bon sans fais mon testamant an ceste meniere. Premierement, je lais X lib. por amander mes cleins menuz, et se nul ne reclamoit je woil qu’il soient doné por Deu as poures genz de ma terre, et s’on reclamoit grant chose, je woil que mi hoir soient tenu de l’amander, ce qu’un proveroit loiaument devant l’essecutor. Après je lais a David que je ai norri LX sols et un buef et une vache, ou LX sols por les doues bestes, et a la fille a Laleman, que je ai norri, C sols, et voil que l’am face pais a Thiebaut, mon filloil, et a Martel, mon filloil de Troans, LX sols, et Hugate, ma filloile de Froide Vile, C sols, et as Hospitaliers de Viasne X lib. et X sodées de rante chascun an por mon anniversaire faire, sor mon estal dou bourc ou l’an vant le pein, et si eslis ma sepoture en lor maison, et as Freres Menors de Biasne C sols, en l’ouvre, et à Nostre-Dame XX sols en l’ouvre, et V sols et VI deniers de rante, por mon anniversaire sur ma vigne de Pomarc qui siet delez lou clos le duc, a l’ouvre de la Madeleine X sols, a Seint Pere V sols, a Seint Nicholais V sols, a Seint Martin V sols, a l’Ospita de Seint Pere V sols, a Cleigné V sols, au Temple V sols, a Citeas V sols, ou Val des Escoliers V sols, ou Val des Chos V sols, en Chartrose V sols, as Freres Pracheors de Digon X sols, as Freres Meneors X sols, por remambre les chaitis de la terre de Uttremer XX sols, as Freres de la Trinité, a vint maladeries XL sols, a cent prevoires a chascun XXX sols, a cent cles a chascun VI deniers, a la Maison Deu de Chalon et dou Bourc Nuez de Biaune et de Vergey, a chascune un lit garni, c’est asavoir chotte et cosin et IIII dras et un thapiz de V sols, as noneins de Moloise C sols en pitance et a celes dou Leu Deu C sols, et a celes de Tart LX s., a curie de Vieglé XL sols, a l’eiglise LX sols, a curie de Trouans X sols, a l’aglise XX sols, a l’ouvre de l’eiglise de Mon Rogier V sols, a cele de Corberon V sols, a cele d’Ageillé X sols, XXV lib. por acheter drap et C sols por acheter solers por doner por Deu as poures religios, as poures hontos, as poures comuns. Totes ces choses je fais assequtor honorable home Jeufroi, deiien de l’ieglise Notre-Dame de Beasne, et voil que il face totes ces choses por lo conseil au gardien des Freres Menors de Beasne, et voil que li doiens pregne toz mes mobles por paier ces choses. Et s’il ne sofisoient, si tenist ma rente de Beasne, tant qu’eles fussent paiés, se mi enfant ne volant paier tantost tant com cil lais monte. Por ceu faire ferme et estable, je l’ai sailé dou seel au dit deiin et as Freres Menors de Biasne.